KOMISIJOS ATASKAITA EUROPOS PARLAMENTUI IR TARYBAI

Kelių transporto priemonėms naudojamų benzino ir dyzelinių degalų (dyzelino) kokybė Europos Sąjungoje

(2018 ataskaitiniai metai)

1. Įvadas

Pagal Direktyvos 98/70/EB dėl benzino ir dyzelinių degalų (dyzelino) kokybės (toliau – Degalų kokybės direktyva) 7a straipsnį ir Tarybos direktyvos (ES) 2015/652, kuria nustatomi skaičiavimo metodai ir atskaitomybės reikalavimai pagal direktyvą 98/70/EB , 5 straipsnį valstybės narės privalo kasmet teikti ataskaitas apie jų teritorijoje patiektų degalų ir energijos išmetamų šiltnamio efektą sukeliančių dujų (toliau – ŠESD) intensyvumą. Ši prievolė teikti ataskaitas pirmą kartą taikyta 2017 ataskaitiniams metams po Tarybos direktyvos (ES) 2015/652 taikymo ir perkėlimo į nacionalinę teisę. Šioje metinėje ataskaitoje aptariami 2018 m. duomenys.

Be to, pagal Direktyvos 98/70/EB 8 straipsnio 3 dalį reikalaujama, kad valstybės narės teiktų praėjusių kalendorinių metų nacionalinius degalų kokybės duomenis.

Šioje metinėje ataskaitoje apibendrinama valstybių narių pateikta informacija, susijusi su pirmiau minėtais ataskaitų teikimo reikalavimais. Ji grindžiama valstybių narių Europos aplinkos agentūrai (EAA) pateiktais 2018 m. duomenimis.

2. Skirtingų degalų ir energijos rūšių kiekis ir ŠESD intensyvumas per visą būvio ciklą

Degalų kokybės direktyvos 7a straipsnyje kartu su Tarybos direktyva (ES) 2015/652 nustatyti ataskaitų teikimo reikalavimai, susiję su:

·bendru kiekvienos degalų ar energijos rūšies, patiektos kelių transportui ir ne keliais judančioms mašinoms (įskaitant vidaus vandenų kelių laivus, jei jie nėra jūroje), žemės ir miškų ūkio traktoriams ir pramoginiams laivams, jei jie nėra jūroje, kiekiu;

·būvio ciklo metu išmetamo ŠESD kiekio energijos vienetui, įskaitant su biodegalų naudojimu susijusio numatomo kiekio, išmetamo dėl netiesioginio žemės naudojimo keitimo, preliminariomis vidutinėmis vertėmis;

·žaliavų ir biodegalų gamybos būdais, naudojamais valstybių narių teritorijose kiekvienos rūšies biodegalams.

Degalų kokybės direktyva valstybės narės įpareigojamos reikalauti, kad degalų tiekėjai iki 2020 m. gruodžio 31 d. bent 6 proc. sumažintų transporto degalų ŠESD intensyvumą per visą būvio ciklą, t. y. išmetamą ŠESD kiekį tiekiamų degalų ir energijos vienetui per visą būvio ciklą, palyginti su 2010 m. nustatytu 94,1 gCO2ekv./MJ kuro standartiniu baziniu lygiu. Vertinant atitiktį minimaliam 6 proc. sumažinimo tikslui, į išmetamą šiltnamio efektą sukeliančių dujų kiekį, susijusį su netiesioginiu žemės paskirties keitimu, neatsižvelgiama.

Visos 28 valstybės narės (taip pat Norvegija ir Islandija) atitinkamu formatu pateikė 2018 m. duomenis apie išmetamų šiltnamio efektą sukeliančių dujų kiekio mažinimą.

2.1.Išmestų ŠESD kiekis ir atotrūkis nuo 2020 m. tikslo

Remiantis pateiktais duomenimis, 2018 m. 28 ataskaitas pateikusiose valstybėse narėse vidutinis tiekiamų degalų ir energijos ŠESD intensyvumas buvo 90,6 g CO2 ekv. MJ, t. y. 3,7 proc. mažesnis už 2010 m. bazinį 94,1 g CO2 ekv./MJ lygį. Tai reiškia, kad 2018 m. išmetamas ŠESD kiekis sumažintas 51 Mt anglies dioksido ekvivalentu (CO 2 ekv.). Degalų tiekėjų padaryta pažanga 2017–2018 m. buvo nedidelė – vidutinis degalų ŠESD intensyvumas sumažėjo 0,3 procentinio punkto.

Pateikti 2018 m. duomenys patvirtina, kad ES degalų tiekėjai 28 ataskaitas teikiančiose valstybėse narėse vidutiniškai atsiliko nuo savo tikslo iki 2020 m. sumažinti transporto degalų ŠESD intensyvumą 6 proc., palyginti su 2010 m. (žr. 1 pav.). Pažymėtina, kad apie ankstyvojo etapo išmetamųjų teršalų kiekio mažinimą 2018 m. nepranešta. Tikimasi, kad tai padės pasiekti mažinimo tikslą 2020 m.

Be to, valstybių narių pažanga labai skiriasi. 23 valstybėse narėse ŠESD kiekis 2018 m. sumažintas vis dar mažiau nei neprivalomas tarpinis 4 proc. tikslas, kurio valstybės narės galėjo reikalauti iš degalų tiekėjų jau 2017 m. Švedija ir Suomija yra vienintelės valstybės narės, kurios jau viršijo 2020 m. 6 proc. sumažinimo tikslą (daugiau informacijos galima rasti EAA techninėje ataskaitoje Nr. 2/2020 „Greenhouse gas intensities of transport fuels in the EU in 2018“ („Transporto degalų taršos šiltnamio efektą sukeliančiomis dujomis intensyvumas ES 2018 m.“). Todėl, siekiant užtikrinti, kad būtų pasiektas 2020 m. tikslas, visos valstybės narės turi skubiai imtis tolesnių veiksmų.

1 pav. ES degalų tiekėjų valstybėse narėse pasiektas degalų ŠESD intensyvumo sumažinimas 2010–2018 m. (šaltinis – Europos aplinkos agentūra).